Kapers jaag in polisiemotor vas | Netwerk24
Deur Jackie Kruger 26 November 2020 18:55
Die Toyota Yaris Woensdag nadat dit 'n polisievoertuig getref het. Foto: Facebook/Gordon's Bay Security
'n Polisielid wat in die voorval beseer is, is deur GBMED Rescue behandel en na 'n hospitaal geneem.
Volgens sers. Noloyiso Rwexana, 'n polisiewoordvoerder, het polisielede 'n wit Toyota Yaris opgemerk in Lwandle in die Strand, wat voldoen het aan die beskrywing van 'n motor wat vroeër die dag in Parow gekaap is.
Hulle het die motor agternagesit, waarna die jaagtog in Firlands tot 'n einde gekom het nadat die voortvlugtendes vasgejaag het in een van die ander polisievoertuie wat hulle voorgelê het.
Vyf mans, wat tussen die ouderdomme van 26 en 35 jaar is, is in hegtenis geneem.
It was an overcast Wacky Wednesday afternoon.The guys were busy with their midday patrols in various sectors covering...
Posted by Gordon's Bay Security on Thursday, 26 November 2020
Rwexana sê 'n saak van die besit van 'n gekaapte voertuig is geopen en nog klagte van roekelose en nalatige bestuur is bygevoeg.
Hulle sal Vrydag in die landdroshof in die Strand verskyn.
Dit blyk uit inligting op Gordon's Bay Security se Facebook-blad dat hulle in kennis gestel is toe die Yaris die Strand-gebied binnegekom het. Organisasies soos buurtwagte is in kennis gestel, en verskeie van die maatskappy se voertuie en polisievoertuie het uit alle rigtings aangery gekom.
Die Yaris het dit tot op die N2 gemaak en in die rigting van Grabouw gedraai.
By die vulstasie in Firlands het die voertuig skielik omgedraai en terug in die rigting van die Strand gejaag.
Die geregsdienaars het die Yaris egter op die kruising van Broadlands en die N2 ingewag. Die motor het toe glo probeer om deur al die polisievoertuie te jaag.